Джани Родари
Заспиване, събуждане

Превод от италиански: Светозар Златаров, 1995

chitanka.info

Имало едно време едно момиченце, което всяка вечер, тъкмо когато идвало време да си ляга, ставало съвсем мъничко.

— Мамо — казвало то, — аз съм мравка.

И майка му разбирала, че е време да го сложи да спи.

Като изгрявало слънцето, момиченцето се събуждало, но още било мъничко, цялото се събирало на възглавницата и дори оставало свободно място.

— Ставай — казвала майка му.

— Не мога — отговаряло момиченцето, — не мога, още съм много малка. Сега съм като пеперуда. Почакай да порасна.

И след малко възкликвало:

— Ето, сега пак пораснах!

С вик изскачало от леглото и започвал новият ден.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.